LĒMUMA PROJEKTS

**Par nekustamā īpašuma “V410”, Zeltiņu pagastā, Alūksnes novadā, zemes vienības ar kadastra apzīmējumu 3694 005 0095 sadalīšanu**

Izskatot jautājumu par nekustamā īpašuma “V410”, Zeltiņu pagastā, Alūksnes novadā, zemes vienības ar kadastra apzīmējumu 3694 005 0095, sadalīšanu, konstatēts:

[1.] Valsts sabiedrība ar ierobežotu atbildību “Latvijas Valsts ceļi” (turpmāk – Iesniedzējs) 2023. gada 12. septembrī vērsās Alūksnes novada pašvaldībā (turpmāk - Pašvaldība) ar iesniegumu Nr. 4.9/15910 (saņemts Pašvaldībā 2023. gada 12. septembrī un reģistrēts ar Nr. ANP/1-35/23/3198), kurā lūgts:

1. sadalīt Satiksmes ministrijai piekrītošo zemes vienību ar kadastra apzīmējumu **3694 005 0095** (platība 7,2 ha) **septiņos zemes gabalos** ar platībām ***0,07 ha(1.z.gb.), 0,11 ha(2.z.gb.), 0,13 ha(3.z.gb.), 0,48ha(4.z.gb.), 0,10 ha(5.z.gb.), 0,01ha(6.z.gb.) un 0,18ha(7.z.gb.)*** atbilstoši grafiskajiem pielikumiem;
2. zemes gabalus ***0,07 ha(1.z.gb.), 0,11 ha(2.z.gb.), 0,13 ha(3.z.gb.), 0,48ha(4.z.gb.), 0,10 ha(5.z.gb.), 0,01ha(6.z.gb.) un 0,18ha(7.z.gb.)*** platībā iekļaut jauna nekustamā īpašuma sastāvā, piešķirot tam nosaukumu **“Zeme pie V410”**, Zeltiņu pagasts, Alūksnes novads un noteikt tiem nekustamā īpašuma lietošanas mērķi atbilstoši Pašvaldības teritorijas plānojumā noteiktajam;
3. zemes gabalu ar platību ***6,12 ha*** saglabāt nekustamā īpašuma ”V410”, Zeltiņu pagasts, Alūksnes novads ar kadastra Nr.3694 005 0095 sastāvā. Nekustamam īpašumam “V410”, Zeltiņu pagasts, Alūksnes novads ar kadastra Nr.3694 005 0095 apstiprināt jaunu nosaukumu **“Autoceļš V410”**, Zeltiņu pagasts, Alūksnes novads, un tā sastāvā ietilpstošajām zemes vienībām noteikt nekustamā īpašuma lietošanas mērķi - zeme dzelzceļa infrastruktūras zemes nodalījuma joslā un ceļu zemes nodalījuma joslā, **kods 1101.**

[2.] 2023. gada 12. oktobrī ar Pašvaldības Zemes lietu komisijas lēmumu Nr. ZK/1-8.11/23/247 “Par atteikumu sadalīt nekustamā īpašuma “V410”, Zeltiņu pagastā, Alūksnes novadā, zemes vienību ar kadastra apzīmējumu 3694 005 0095” atteikts sadalīt minēto zemes vienību.

[3.] Pašvaldībā 2023. gada 10. novembrī saņemts un ar Nr. ANP/1-35/23/3939 reģistrēts Iesniedzēja iesniegums (turpmāk - Apstrīdēšanas iesniegums), kurā Alūksnes novada pašvaldības domei lūgts:

1. *Atcelt Komisijas 2023. gada 12. oktobra lēmumu Nr. ZK/1-8.11/23/247 “Par atteikumu sadalīt nekustamā īpašuma “V410”, Zeltiņu pagastā, Alūksnes novadā, zemes vienību ar kadastra apzīmējumu 3694 005 0095”;*
2. *Atkārtoti izskatīt Latvijas Valsts ceļi 2023. gada 12. septembra vēstulē Nr. 4.9/15910 “Par zemes vienības sadali, nosaukumu un lietošanas mērķu noteikšanu” lūgto par zemes vienības ar kadastra apzīmējumu 3694 005 0095 sadali, izvērtējot visus tiesiskos un faktiskos apstākļus, un lietderības apsvērumus.*

[4.] Saskaņā ar Zemes ierīcības likuma Pārejas noteikumu 1. punktu, *Līdz zemes pirmreizējai ierakstīšanai zemesgrāmatā lēmumu par zemes privatizācijas un zemes reformas kārtībā veidojamo zemes vienību sadalīšanu, apvienošanu vai zemes robežu pārkārtošanu pieņem vietējā pašvaldība, ievērojot vietējās pašvaldības teritorijas plānojumu un normatīvajos aktos par teritorijas plānošanu, izmantošanu un apbūvi noteiktās prasības.*

[5.] Pamatojoties uz likuma “Par zemes reformas pabeigšanu lauku apvidos” 5. pantu, Ministru kabinets 2016. gada 28. janvārī ir izdevis rīkojumu Nr. 50 “Par zemes reformas pabeigšanu Alūksnes novada lauku apvidū”.

[6.] Pamatojoties uz Alūksnes novada pašvaldības domes 2023. gada 27. aprīļa saistošajiem noteikumiem Nr. 7/2023 “Grozījumi Alūksnes novada pašvaldības domes 2015. gada 27. augusta saistošajos noteikumos “Alūksnes novada teritorijas plānojums 2015.-2027. gadam, Teritorijas izmantošanas un apbūves noteikumi un grafiskā daļa”” (turpmāk – Teritorijas plānojuma grozījumi), Zeltiņu pagasta funkcionālā zonējuma un apgrūtināto teritoriju karti, atdalāmie zemesgabali (Nr.1 – Nr.7) atrodas gan Lauksaimniecības teritorijā (L), gan Meža teritorijā (M). Teritorijas plānojuma grozījumu 477. punktā noteikts, ka minimālā jaunizveidojamā zemes gabala platība Lauksaimniecības teritorijā ir 2 ha. Attiecībā uz Meža teritoriju 447. punktā noteikta tāda pati minimālā jaunizveidojamā zemes gabala platība – 2 ha. Iesniegtais zemes vienības sadalījuma priekšlikums neatbilst Teritorijas plānojuma prasībām, jo atdalāmo zemesgabalu (Nr.1 – Nr.7) platība ir mazāka par Teritorijas plānojumā noteikto minimālo zemesgabala platību.

[7.] Likuma “Par autoceļiem” 27.1 panta otrās daļas 5. punktā ir noteikts, ka valsts, pašvaldību un komersantu autoceļu ceļu zemes nodalījuma joslas **minimālais platums** no autoceļa ass uz katru pusi ir: 9,5 metri — vienas brauktuves autoceļam ar klātnes platumu līdz 8 metriem. Konkrētajā gadījumā šis **minimālais platums** ir ievērots, līdz ar to Pašvaldība nepiekrīt Apstrīdēšanas iesniegumā norādītajam, ka nekustamā īpašuma V410 “Gulbene – Zeltiņi” zemes vienības sadale ir nepieciešama, lai nodrošinātu valsts funkciju izpildi un sakārtotu valsts nekustamo īpašumu piekritības jautājumus atbilstoši normatīvajos aktos noteiktajam. Iesniedzējs var veikt minētā nekustāmā īpašuma V410 “Gulbene – Zeltiņi” ierakstīšanu Zemesgrāmatā arī tā esošajās robežās.

[8.] Atdalāmie zemesgabali (Nr.1 – Nr.7) Publiskas personas mantas atsavināšanas likuma izpratnē uzskatāmi par starpgabaliem, un ņemot vērā, ka Iesniedzējs norādījis, ka šie atdalāmie zemesgabali tam vairs nebūs nepieciešami, Zemes lietu komisija pamatoti interesējusies par to tālāko piekritību. Gadījumā, ja šādi jaunizveidotie zemesgabali tiktu ieskaitīti rezerves zemes fondā un kļūtu Pašvaldībai piekritīgi, tiktu nelietderīgi tērēti Pašvaldības līdzekļi, jo šādu starpgabalu zemes robežu kadastrālā uzmērīšana, reģistrēšana Zemesgrāmatā, kā arī sagatavošana atsavināšanai ir papildus finansiālais slogs Pašvaldības budžetam. Tādēļ Pašvaldības ieskatā šādu jaunu starpgabalu izveide Alūksnes novada administratīvajā teritorijā nav pieļaujama.

[9.] Zemes lietu komisija 12.10.2023. sēdē jau informēja Iesniedzēju, ka piemērotāks risinājums, vienojoties ar pierobežniekiem, būtu izstrādāt zemes ierīcības projektu zemes vienību robežu pārkārtošanai, pamatojoties uz Zemes ierīcības likuma 8. panta pirmās daļas 1. punktu, pirms tam veicot minētā zemesgabala ierakstīšanu Zemesgrāmatā, tādējādi neveidojot jaunus starpgabalus. Zemes ierīcības likuma 8. panta pirmās daļas 1. punkts nosaka, ka zemes ierīcības projektu izstrādā šādiem zemes ierīcības darbiem: starpgabalu likvidēšanai vai daļu no zemes vienību apmaiņai, pārkārtojot zemes vienību robežas.

[10.] Iesniedzējs Apstrīdēšanas iesnieguma 5. punktā norādījis, ka nav pieļaujams, ka Teritorijas plānojumā valsts vietējā autoceļa V410 “Gulbene - Zeltiņi” zemes nodalījuma josla nav norādīta kā transporta infrastruktūras teritorija, kas nesakrīt ar 2023. gada 6. februārī Pašvaldībā saņemto Iesniedzēja atzinumu Nr. 4.5/2074 “Par teritorijas plānojumu” (pielikumā), kurā Iesniedzējs izvērtēšanas rezultātā norādījis, ka neiebilst pret izstrādāto Alūksnes novada teritorijas plānojuma 2015.-2027. gadam grozījumu redakciju 3.0. Pašvaldība uzskata, ka Teritorijas plānojumā norādītais funkcionālais zonējums - Transporta infrastruktūras teritorija (TR) zem ceļa, kā arī ceļa zemes nodalījuma joslas esamība Lauksaimniecības (L) un Mežu (M) teritorijā atbilst faktiskajai situācijai dabā.

Pamatojoties uz Zemes ierīcības likuma Pārejas noteikumu 1. punktu, Alūksnes novada pašvaldības domes 2023. gada 27. aprīļa saistošo noteikumu Nr. 7/2023 “Grozījumi Alūksnes novada pašvaldības domes 2015. gada 27. augusta saistošajos noteikumos “Alūksnes novada teritorijas plānojums 2015.-2027. gadam”, Teritorijas izmantošanas un apbūves noteikumi un grafiskā daļa”” 447. un 477.punktu, Zeltiņu pagasta funkcionālā zonējuma un apgrūtināto teritoriju karti,

Alūksnes novada pašvaldības dome nolemj atstāt negrozītu Pašvaldības Zemes lietu komisijas 2023. gada 12. oktobra lēmumu Nr. ZK/1-8.11/23/247 “Par atteikumu sadalīt nekustamā īpašuma “V410”, Zeltiņu pagastā, Alūksnes novadā, zemes vienību ar kadastra apzīmējumu 3694 005 0095” un atteikt zemes vienības, ar kadastra apzīmējumu 3694 005 0095, sadalīšanu.

Pielikumā:

1. VSIA “Latvijas Valsts ceļi” 12.09.2023. iesniegums Nr.4.9/15910 “Par zemes vienības sadali, nosaukumu un lietošanas mērķu noteikšanu” uz 5 (piecām) lapām;
2. Alūksnes novada pašvaldības Zemes lietu komisijas 12.10.2023. lēmums Nr. ZK/1-8.11/23/247 uz 2 (divām) lapām;
3. VSIA “Latvijas Valsts ceļi” 10.11.2023. iesniegums Nr. 4.9/19839 “Par lēmuma Nr. ZK/1-8.11/23/247 apstrīdēšanu” uz 2 (divām) lapām;
4. VSIA “Latvijas Valsts ceļi” 06.02.2023. atzinums “Par teritorijas plānojumu” uz 1 (vienas) lapas.

*Lēmums stājas spēkā dienā, kad tas paziņots Adresātam. Atbilstoši Paziņošanas likumam, lēmums Adresātam tiek nosūtīts ar elektroniskā pasta starpniecību, izmantojot drošu elektronisko parakstu un uzskatāms par paziņotu otrajā darba dienā pēc tā nosūtīšanas.*

*Lēmumu var pārsūdzēt Administratīvajā rajona tiesā, Voldemāra Baloža ielā 13A, Valmierā, LV-4201, viena mēneša laikā pēc tā spēkā stāšanās.*